
	Koordinacija udruga za očuvanje i revitalizaciju                        pomorske, ribarske i brodograđevne baštine Kvarnera i Istre
Tradicijska jedra Kvarnera i Istre


Ciljevi rada i djelovanja

Analizirajući stanje tradicijskih plovila na Jadranu, uviđa se stalni trend smanjenja njihova broja, neminovno se nameće zaključak da ukoliko izostanu sustavne aktivnosti glede njihova očuvanja i revitalizacije prijeti njihov nestanak. Stoga se Koordinacija udruga za očuvanje pomorske, ribarske i brodograđevne baštine Kvarnera i Istre želi oduprijeti ovom trendu te  predlaže razne inicijative koje bi trebale doprinijeti osnovnom cilju. 
Mišljenja smo da očuvanju i revitalizaciji pomorske, ribarske i brodograđevne baštine valja pristupiti provodeći više vrsta sustavnih aktivnosti koje su međusobno kompatibilne te ostvaruju sinergijski efekt pri ostvarivanju osnovnog cilja. U tom smislu valja istaknuti sljedeće aktivnosti (projekte): 

· očuvanje postojećih brodova i brodica koje još uvijek imaju autohtonu vrijednost, njihova eventualna rekonstrukcija te izgradnja replika povijesnih plovila,

· osmišljavanje događanja koji su izravno ili neizravno vezani na revitalizaciju pomorske, ribarske i brodograđevne baštine,

· pristup problemu treba biti i znanstven i popularan te treba biti baziran na metodologiji koja se sastoji od istraživanja, prezentacije i edukacije,

· osmisliti prezentaciju, popularizaciju i isticanje značenja ideje očuvanja i revitalizaciji pomorske, ribarske i brodograđevne baštine. 

Jedan od najvažnijih ciljeva u kontekstu očuvanja pomorske, ribarske i brodograđevne baštine je očuvanje postojećih brodica koje još uvijek imaju autohtonu vrijednost, njihova eventualna rekonstrukcija te izgradnja replika povijesnih brodica i brodova od najmanjih do najvećih. Pritom valja razmotriti mogućnost razvijanja ovih projekata u okviru pomorskih muzeja/zbirki ili drugih ustanova i udruga koje se bave očuvanjem pomorske, ribarske i brodograđevne baštine kao i iznalaženje načina da se stimuliraju pojedinci odnosno vlasnici takvih plovila za njihovo čuvanje i obnavljanje.

U smislu stimuliranja pojedinaca odnosno vlasnika takvih plovila za njihovo čuvanje i obnavljanje potrebno je osmisliti i pokrenuti čitav niz inicijativa kao što su osiguravanje prostora (vezova) u lukama za tradicijska plovila, oslobađanje od pristojbi za vez, pružanje stručne pomoći u rekonstrukciji i obnovi plovila, osiguranje sredstva za financijsku pomoć u obnovi i opremanju plovila (nepovratna sredstva, mogućnost namjenskog kreditiranja i sl.). Veliki iskorak u tom smislu bila bi realizacija inicijative da se tradicijska plovila proglase kulturnom baštinom Republike Hrvatske.

Većina naših projekata odvija se na prostoru Lučkih uprava pa je prirodno da ove projekte treba razvijati u suradnji s Lučkim upravama čime se podiže vrijednost same destinacije ali i vidljivost Lučkih uprava u pozitivnom smislu što je i u interesu Ministarstva mora, prometa i infrastrukture RH. 

Razvojem ovakvih projekata postiže se zasigurno šira društvena korist, posebno u turističkom smislu ali i afirmaciji Hrvatske kao kolijevke brodogradnje i pomorstva, a posebno nakon ulaska EU gdje valja zaštititi svoj identitet, između ostaloga i valoriziranjem svoje pomorske, ribarske i brodograđevne baštine te istaknuti svoje komparativne prednosti.

